RESOLUCIÓN do 17 de abril de 2009, da Dirección Xeral de Relacións Laborais, pola que se dispón o rexistro, o depósito e a publicación, no Diario Oficial de Galicia, do convenio colectivo da empresa Stolt Sea Farm, S.A.
CONSELLERÍA DE TRABALLO — III. OUTRAS DISPOSICIÓNS — 15/05/2009

Visto o texto do convenio colectivo de ámbito autonómico da empresa Stolt Sea Farm, S.A. (código de convenio 8200982) que se subscribiu con data do 18 de decembro de 2008, entre a representación da empresa e os representantes dos traballadores, e de conformidade co disposto no artigo 90.2º e 3º do Real decreto lexislativo 1/1995, do 24 de marzo, polo que se aproba o texto refundido da Lei do Estatuto dos traballadores, e no Real decreto 1040/1981, do 22 de maio, sobre rexistro e depósito de convenios colectivos de traballo, a Dirección Xeral de Relacións Laborais
ACORDA:
Primeiro.-Ordenar a inscrición do referido convenio colectivo no rexistro xeral de convenios desta dirección xeral, con notificación á comisión negociadora.
Segundo.-Remitir o texto orixinal ao correspondente servizo deste centro directivo.
Terceiro.-Dispoñer a súa publicación no Diario Oficial de Galicia.
Santiago de Compostela, 17 de abril de 2009.
Pilar Cancela Rodríguez
Directora xeral de Relacións Laborais
Convenio colectivo da empresa
Stolt Sea Farm, S.A.
2007-2008-2009-2010-2011
Artigo 1º.-Ámbito de aplicación.
Este convenio colectivo rexe, regula e actualiza as relacións laborais entre a empresa Stolt Sea Farm, S.A. e os seus traballadores e traballadoras en todos os seus centros de traballo da Comunidade Autónoma de Galicia.
Artigo 2º.-Ámbito temporal.
Este convenio entrará en vigor para todos os efectos o 1 de xaneiro de 2007, data desde a que producirá plenos efectos. A súa duración será ata o 31 de decembro de 2011.
Todas as condicións pactadas neste convenio terán a consideración de norma laboral, polo cal as posteriores negociacións se farán partindo delas.
Artigo 3º.-Revisión, rescisión e prórroga.
O aviso previo de denuncia do convenio farase coa antelación mínima dun mes respecto da data do seu vencemento. De non ser denunciado, entenderase prorrogado de forma automática ata a negociación dun novo convenio.
Artigo 4º.-Condicións máis beneficiosas.
Respectaranse as condicións persoais que, con carácter global, excedan o acordado neste convenio, manténdose as que, no seu cómputo anual, sexan máis beneficiosas.
Artigo 5º.-Carácter das condicións pactadas.
As condicións pactadas forman, para os efectos da súa aplicación práctica, un todo orgánico e indivisible.
Artigo 6º.-Comisión paritaria.
A comisión paritaria será un órgano de interpretación, arbitraxe e vixilancia do cumprimento do pactado neste convenio. As súas funcións serán:
a) Interpretación auténtica do convenio.
b) Arbitraxe dos problemas ou cuestións que lle sexan sometidos por ambas as partes, de común acordo, en asuntos derivados deste convenio.
c) Conciliación facultativa nos problemas colectivos con independencia das atribucións que, por norma legal, poidan corresponder aos organismos legais correspondentes.
d) Vixilancia do pactado e o seu cumprimento.
As resolucións ou acordos adoptados por unanimidade pola comisión terán carácter vinculante.
No caso de dúbida ou discrepancia, a comisión pode acudir en consulta á autoridade laboral competente.
A comisión estará composta por catro membros dos que compoñen a comisión negociadora, dous membros da parte social e dous membros da parte empresarial, que serán designados por cada unha das partes.
Artigo 7º.-Clasificación segundo a función.
Enténdese que, polas características da empresa e os distintos labores que se desenvolven, existen seis grupos profesionais diferentes, que son:
Administración, vendas, hatchery, engorda, empacadura, I+D e saúde e mantemento.
As categorías profesionais para hatchery, engorda, empacadura, I+D e saúde e mantemento serán as seguintes:
-Técnico superior.
-Xefe de planta.
-Técnico.
-Encargado de primeira.
-Encargado de segunda.
-Vixilante.
-Oficial de primeira.
-Oficial de segunda.
-Oficial de terceira.
-Subalterno.
As categorías profesionais para administración e vendas serán as seguintes:
-Técnico superior.
-Oficial de primeira.
-Oficial de segunda.
-Oficial de terceira.
-Auxiliar.
Co fin de corrixir desigualdades que ata agora se viñan producindo entre os traballadores/as, con relación ao traballo que desenvolve e á categoría profesional que tiñan recoñecida, as partes acordan:
Establecer un sistema de ascensos baseado na antigüidade do traballador/a, de forma que todo o persoal de categorías inferiores chegue á categoría de oficial de primeira, de acordo coa seguinte escala:
-Traballadores con menos dun ano de antigüidade: subalterno.
-Traballadores con máis dun ano de antigüidade e menos de dous: oficial de terceira.
-Traballadores con máis de dous anos de antigüidade e menos de cinco: oficial de segunda.
-Traballadores/as con máis de cinco anos de antigüidade: oficial de primeira.
Esta fórmula aplicarase a todos os traballadores/as da empresa, de maneira inmediata ao asinamento do convenio. Esta mesma escala aplicarase aos traballadores/as que posteriormente ingresen na empresa.
Debido ao acordo logrado polo cal todos os traballadores/as alcanzan a categoría de oficial de primeira, estes realizarán todas as funcións propias do seu grupo profesional desde a categoría de subalterno a oficial de primeira.
As categorías superiores a oficial de primeira, por se tratar de postos que teñen que ser desempeñados con grande iniciativa, autonomía, responsabilidade e mando, serán de libre designación por parte da empresa.
Artigo 8º.-Ingresos.
O ingreso dos traballadores/as axustarase ás normas legais sobre contratación.
As partes, en prol dunha menor rotación e maior estabilidade no emprego, acordan:
1. Que os tipos de contrato se axusten ás súas causas.
2. Que cando se trate de traballos de natureza continua, o tipo de contrato que se empregue sexa de carácter indefinido.
3. A empresa contratará de forma directa todos os traballadores/as que presten os seus servizos para Stolt Sea Farm, S.A., coa excepción daqueles traballos que, pola súa natureza e especialización, non poidan ser desenvolvidos polos traballadores dos grupos profesionais existentes na empresa.
4. Terán dereito preferente para o ingreso na empresa aqueles traballadores que, en igualdade de méritos, prestasen ou presten os seus servizos na empresa, con carácter eventual, interino ou a tempo determinado.
5. A empresa comunicará aos representantes legais dos traballadores o posto ou postos que pensa cubrir, así como as condicións que deben reunir os aspirantes e as características das probas de selección no suposto de que fosen necesarias.
Artigo 9º.-Excedencias.
As partes acordan ampliar as causas de excedencia forzosa recollidas no artigo 46 do Estatuto dos traballadores, nos seguintes casos e prazos:
-Para preparación de oposicións.
-Coidado de familiares enfermos.
Terán dereito á utilización destas excedencias os traballadores cun mínimo de antigüidade de catro anos na empresa e con categoría profesional que non sexa de libre designación pola empresa, coa excepción dos vixilantes que se inclúen nas categorías con dereito a esta ampliación das causas de excedencia forzosa.
A estas excedencias terase dereito unha soa vez no transcurso da súa relación laboral e por un período máximo dun ano.
Terase dereito por coidado de familiares, recollido no número 3 do artigo 46 do ET, sen limitación de antigüidade na empresa; no caso de que un novo suxeito causante dese dereito a un novo período de excedencia, o seu inicio porá fin a aquel que, se é o caso, se veña desfrutando.
Artigo 10º.-Sistema retributivo.
As retribucións do persoal estarán constituídas polo salario base e os seus complementos.
Artigo 11º.-Pagamento de salarios.
O pagamento de salarios realizarase dentro da xornada laboral, por meses, en efectivo, ou ben mediante cheque, talón ou transferencia bancaria, debendo a empresa asegurarse de que o aboamento na conta corrente ou cartilla do traballador/a se produza na data habitual de pagamento.
Artigo 12º.-Revisión salarial.
A táboa salarial será revisada no ano 2007 cun incremento igual ao IPC previsto polo Goberno máis o 1%, así mesmo, garantirase a diferenza entre o IPC previsto polo Goberno e o IPC real cando este último se coñeza; esta afectará todos os conceptos salariais recollidos neste convenio, excepto as gardas de sábados, domingos e festivos que se incrementan ata os 46 euros e o complemento de dispoñibilidade que se incrementa ata os 13 euros; a devandita revisión terá carácter retroactivo ao 1 de xaneiro do ano citado e servirá de base para as táboas salariais do ano seguinte.
A táboa salarial será revisada no ano 2008 cun incremento igual ao IPC previsto polo Goberno máis o 0,7%, así mesmo, garantirase a diferenza entre o IPC previsto polo Goberno e o IPC real cando este último se coñeza; esta afectaralle a todos os conceptos salariais recollidos neste convenio, incluíndo as gardas de sábados, domingos e festivos. A devandita revisión terá carácter retroactivo ao 1 de xaneiro do ano citado e servirá de base para as táboas salariais do ano seguinte. Así mesmo, incrementarase en 1.600 euros anuais a categoría profesional de encargado de 2ª.
A táboa salarial será revisada no ano 2009 cun incremento igual ao IPC previsto do ano citado máis o 0,6%; así mesmo garantirase a diferenza entre o IPC previsto e o IPC real de incremento salarial cando este último se coñeza; esta afectará todos os conceptos salariais recollidos neste convenio, incluíndo as gardas de sábados, domingos e festivos. A devandita revisión terá carácter retroactivo ao 1 de xaneiro do ano citado e servirá de base para as táboas salariais do ano seguinte.
A táboa salarial será revisada no ano 2010 cun incremento igual ao IPC previsto do ano citado máis o 0,5%; así mesmo garantirase a diferenza entre o IPC previsto e o IPC real de incremento salarial cando este último se coñeza; esta afectaralle todos os conceptos salariais recollidos neste convenio, incluíndo as gardas de sábados, domingos e festivos. A devandita revisión terá carácter retroactivo ao 1 de xaneiro do ano citado e servirá de base para as táboas salariais do ano seguinte.
A táboa salarial será revisada no ano 2011 cun incremento igual ao IPC previsto do ano citado máis o 0,5%; así mesmo garantirase a diferenza entre o IPC previsto e o IPC real de incremento salarial cando este último se coñeza; esta afectará todos os conceptos salariais recollidos neste convenio, incluíndo as gardas de sábados, domingos e festivos. A devandita revisión terá carácter retroactivo ao 1 de xaneiro do ano citado e servirá de base para as táboas salariais do ano seguinte.
No suposto de que durante os anos de vixencia do convenio o IPC real establecido polo Goberno fose inferior o IPC previsto, tomarase como base para as táboas salariais do ano seguinte o IPC previsto, por ser este máis favorable para os traballadores/as.
Artigo 13º.-Salario base.
Será o que figura nas táboas anexas a este convenio e devengarase por día natural (anexo I).
Artigo 14º.-Complemento de asistencia.
Este complemento aboarase a todos os traballadores/as nas 12 mensualidades do ano e será incrementado na mesma porcentaxe que as táboas salariais durante os anos de vixencia do convenio.
Artigo 15º.-Antigüidade. (Complemento ad personam).
A antigüidade queda suprimida como concepto retributivo con efectos do 31 de decembro de 2008. As cantidades que os traballadores afectados viñan percibindo por tal concepto na data referida inclúense no novo concepto retributivo, que se devengará mensualmente, denominado complemento ad personam e aplicable única e exclusivamente aos traballadores de alta na empresa con anterioridade ao 30 de novembro de 2008.
Este concepto retributivo vén conformado pola suma das dúas partidas que a continuación se relacionan:
-A cantidade mensual bruta percibida por cada traballador afectado polo concepto de antigüidade naa data do 31 de decembro de 2008.
-A antigüidade en fase de adquisición en tal data: dado que no sistema que se extingue, a antigüidade se aboaba a razón de dous bienios ao 3% seguidos de cuadrienios ao 6% (ambas as porcentaxes sobre o salario base), determinarase o valor da parte xa traballada do bienio ou cuadrienio en fase de adquisición, rateándose por meses completos arredondados á alza.
A cantidade resultante da suma das dúas partidas relacionadas incrementarase nun 4,2% e a cantidade en euros que se obteña ao aplicar a porcentaxe total sobre o salario base será o complemento ad personam adxudicado a cada traballador para 2009.
O complemento ad personam incrementarase en 2010 e 2011 nas mesmas porcentaxes acordadas para as táboas salariais do convenio.
Artigo 16º.-Pagas extra.
Os traballadores/as cubertos por este convenio terán dereito a dúas pagas extra completas anuais, que se lles pagarán: unha na primeira quincena do mes de xullo e a outra na primeira quincena do mes de decembro.
As devanditas pagas consistirán no valor do salario base máis o complemento ad personam exclusivamente. Estas pagas aboaranse rateadas nas 12 mensualidades.
Artigo 17º.-Incentivos.
A empresa pagará a todos os seus traballadores/as un incentivo equivalente a unha paga completa do seu salario base máis o complemento ad personam; este incentivo aboarase rateado nas 12 mensualidades.
Artigo 18º.-Xornada de traballo.
Os traballadores/as afectados por este convenio terán unha xornada laboral máxima de 40 horas semanais, distribuídas de luns a venres. Dentro da citada xornada entenderanse comprendidos os descansos establecidos pola empresa.
A xornada para o persoal de Administración será a mesma, coa excepción do 1 de xullo ao 31 de agosto que se considerará xornada intensiva, cunha duración máxima de 37,5 horas semanais.
Artigo 19º.-Horas extraordinarias.
As horas extraordinarias serán liquidadas e pagadas aplicando un incremento do setenta e cinco por cento (75%) sobre o valor da hora ordinaria.
Artigo 20º.-Dispoñibilidade.
Nos supostos seguintes de dispoñibilidade do traballador/a, por requirimento da empresa, serán sempre voluntarios e distinguirase:
1. As horas de espera serán retribuídas no seu conxunto, conforme a 13 euros en 2007; para os anos 2008, 2009, 2010 e 2011 será incrementado na mesma porcentaxe que as táboas salariais.
2. As horas de prestación efectiva do traballo serán retribuídas conforme o acordo vixente na empresa.
3. Os traballadores/as da sección de empacadura que, en casos de dobre quenda de produción cambien o seu horario ao de tarde percibirán tamén 13 euros en 2007 por cada día en que o seu horario sexa modificado desa forma. Os 13 euros para os anos 2008, 2009, 2010 e 2011 serán incrementados na mesma porcentaxe que as táboas salariais.
Artigo 21º.-Calendario laboral.
No prazo dun mes, a partir da publicación do calendario oficial no Diario Oficial de Galicia, a empresa sinalará, coa intervención dos membros do comité de empresa, o calendario para o ano vixente: en ningún caso a xornada excederá en cómputo anual das 1.784 horas (anexo II).
Artigo 22º.-Gardas de sábados, domingos e festivos.
Para o ano 2007, aos/ás traballadores/as que presten os seus servizos os citados días aboaránselles 46 euros, en concepto de prima por cada sábado, domingo e festivo traballado, sen perda do correspondente descanso. Para os anos 2008, 2009, 2010 e 2011 este valor será incrementado na mesma porcentaxe que as táboas salariais.
Artigo 23º.-Gardas permanentes.
Estas gardas faranse de luns a luns, por mutuo acordo entre empresa e traballador. A súa contía para o ano 2007 será incrementada nun 5,2%, e será de 136,57 euros, e para os anos 2008, 2009, 2010 e 2011, este valor será incrementado na mesma porcentaxe que as táboas salariais.
As categorías superiores á de encargados de primeira non están suxeitas a realizalas, non sendo este artigo aplicable ás categorías definidas no artigo 7 como de libre designación por parte da empresa coa excepción dos encargados de 1ª e 2ª.
Artigo 24º.-Vacacións.
O réxime de vacacións anuais retribuídas do persoal será de 30 días naturais, segundo o artigo 38 do Estatuto dos traballadores. As vacacións poderanse dividir en períodos de 15 días.
As vacacións poderán ser desfrutadas por petición do traballador/a, e sempre que non quede desatendida ningunha sección do departamento, en dous períodos de 7 e/ou 8 días naturais. Por razóns comerciais non se desfrutarán vacacións no mes de decembro como norma xeral.
O cadro de vacacións exporase con dous meses de antelación, como mínimo, no taboleiro de anuncios para coñecemento do persoal. As vacacións serán retribuídas a razón dunha mensualidade completa. As vacacións non poderán ser compensadas en metálico.
No caso de internamento clínico, accidente laboral ou non laboral anteriores ou durante o desfrute do período de vacacións este non se computará e deberá ser modificado.
Artigo 25º.-Asistencia a consultorio médico.
Cando, por razón de enfermidade, o traballador precise a asistencia a consultorio médico en horas coincidentes coas da súa xornada laboral, a empresa concederá, sen perda de retribución, o permiso necesario e polo tempo preciso para o efecto, debendo xustificalo o traballador/a co correspondente visado do facultativo.
Artigo 26º.-Enfermidade e accidente de traballo.
Con independencia de prestación económica que, con cargo á Seguridade Social, perciba o traballador en situación de baixa por enfermidade ou accidente, incluíndo a maternidade, a empresa aboará un complemento equivalente á contía necesaria para que, sumado a aquela, alcance a totalidade do salario que percibía no momento de lle dar a baixa. Este complemento aboarase durante un período máximo de seis (6) meses, no caso de enfermidade e de dezaoito (18) meses no caso de accidente de traballo.
Artigo 27º.-Roupas de traballo.
A empresa proverá, con carácter obrigatorio e gratuíto, ao persoal, segundo o necesiten no seu traballo, as roupas necesarias para cada sección, a empresa estará obrigada a repoñer o devandito material por deterioración ou desgaste, e deberase entregar o material deteriorado para a recollida do novo.
O comité de seguridade elaborará anualmente unha lista coa roupa de traballo de cada sección e de novas necesidades, coa incorporación de nova roupa de traballo, se así se considera necesario; a devandita lista publicarase anualmente como anexo III de roupas de traballo partindo da lista mínima de roupa de traballo recollida nos anteriores convenios:
-Unha funda.
-Un par de botas.
-Un par de botas-pantalón.
-Un traxe de augas (pantalón e chaqueta impermeables).
-Un mandilón.
-Un par de protectores antebrazo.
-Un par de guantes de goma.
O primeiro ano entregaranse dúas fundas para permitir ao traballador o seu lavado e coidado rutineiro.
O uso da roupa de traballo é obrigatorio durante a xornada laboral para todas as categorías de produción, excepto técnicos superiores.
Artigo 28º.-Póliza de seguros.
a) A empresa subscribirá, para os seus traballadores e traballadoras, unha póliza de seguros que cubra os riscos de morte ou invalidez, total ou parcial por accidente, por unha cantidade de 24.000 euros por traballador/a.
b) A empresa, no momento de asinamento deste convenio, subscribirá ademais unha póliza para todos os seus traballadores/as que cubra os riscos de morte por causas naturais, por un importe de 9.000 euros por traballador/a.
A data de efectos da entrada en vigor destas contías establécese no 1 de xaneiro de 2009.
Artigo 29º.-Mobilidade xeográfica.
Cando por necesidade da empresa, esta necesite trasladar un ou máis traballadores/as do centro de traballo en que prestan servizos a outro lugar, este traslado será comunicado ao traballador e aos representantes dos/as traballadores/as, con indicación das causas que o motivan.
O transporte dos traballadores/as afectados será subministrado por Stolt Sea Farm, S.A., ou reembolsado segundo o valor determinado polas disposicións legais vixentes.
Artigo 30º.-Táboas salariais.
As táboas salariais para 2007 serán as resultantes de lles aplicar ás táboas do ano 2006 un incremento do 5,2% ano no salario base e no resto dos conceptos salariais, aplicándose con carácter retroactivo desde o 1 de xaneiro de 2007. Serán as que figuran no anexo I.
Para os anos 2008, 2009, 2010 e 2011 serán incrementadas o 1 de xaneiro de cada ano, cun aumento igual ao IPC previsto polo Goberno máis o 0,7%, 0,6%, 0,5% e o 0,5% respectivamente, garantíndose a diferenza entre IPC previsto e o IPC real cando este último se coñeza, non podendo ser este incremento inferior ao IPC previsto; este incremento aplicarase sobre todos os conceptos salariais.
Artigo 31º.-Función dos representantes sindicais.
Segundo a lexislación vixente.
Artigo 32º.-Permisos e licenzas retribuídos.
Os traballadores afectados por este convenio terán dereito, avisando coa posible antelación e posterior xustificación, aos seguintes permisos retribuídos:
a) Quince días naturais no caso de matrimonio.
b) Dous días nos casos de nacemento de fillos e polo falecemento, accidente ou enfermidade grave, hospitalización ou intervención cirúrxica sen hospitalización que precise repouso domiciliario, de parentes ata o segundo grao de consanguinidade ou afinidade. Cando o/a traballador/a, por este motivo, teña que efectuar desprazamento, o permiso ampliarase ata catro días.
c) Un día por traslado do domicilio habitual e por falecemento de parentes de terceiro grao de consanguinidade ou afinidade.
d) Polo tempo indispensable para o cumprimento dun deber inescusable de carácter público e persoal, comprendido o exercicio do sufraxio activo.
e) Para realizar funcións sindicais ou de representación dos traballadores.
f) As traballadoras, por lactación dun fillo menor de nove meses, terán dereito a unha hora de ausencia do traballo, dereito que se poderá substituír por unha redución da xornada normal en media hora coa mesma finalidade; este permiso poderá ser exercido indistintamente pola nai ou polo pai, no caso de que ambos fosen traballadores.
g) Polo tempo indispensable para asistir a exames ou probas de capacitación.
Para todos os puntos deste artigo terán a mesma consideración as parellas de feito que os matrimonios, sempre que estean inscritas nalgún rexistro oficial de calquera das administracións públicas.
Artigo 33º.-Réxime disciplinario.
1. Faltas:
As faltas laborais dos/as traballadores/as poderán ser leves, graves ou moi graves:
a) Serán faltas leves:
-A incorrección cos/coas compañeiros/as e subordinados/as.
-O atraso, neglixencia ou descoido no cumprimento das súas tarefas.
-Dúas faltas de puntualidade ao traballo nun mes.
-O descoido na conservación dos bens da empresa.
b) Serán faltas graves:
-A falta de disciplina no traballo ou do respecto debido aos superiores, compañeiros/as ou subordinados/as.
-O incumprimento das ordes e instrucións dos superiores e das obrigas concretas do posto de traballo, así como as neglixencias de que puidese derivar un prexuízo grave para a empresa.
-O incumprimento ou abandono das medidas de seguridade impostas polo comité de seguridade e saúde da empresa.
-O incumprimento das normas hixiénico-sanitarias impostas pola empresa.
-Dúas faltas de asistencia ao traballo sen causas xustificadas nun mes.
-Catro faltas de puntualidade en dous meses.
-O abandono do traballo sen causa xustificada.
-A utilización ou difusión de datos ou asuntos de que teñan coñecemento por razón do seu traballo na empresa.
-A reincidencia de tres faltas leves nun trimestre.
c) Serán faltas moi graves:
-A fraude, deslealdade e abuso de confianza nas xestións encomendadas, así como calquera conduta constitutiva de delito doloso.
-A manifesta insubordinación.
-O falseamento voluntario dos datos e informacións da empresa.
-A reincidencia en dúas faltas graves nun ano ou cando daquelas deriven tales consecuencias que poidan ser consideradas moi graves.
-A simulación de enfermidade ou accidente.
-O acoso sexual ou por razón do sexo.
-A diminución voluntaria e continuada no rendemento.
-En materia de prescrición de faltas, observarase o disposto na lexislación xeral.
2. Sancións:
A potestade disciplinaria está atribuída á empresa, que poderá sancionar os/as traballadores/as pola comisión dos incumprimentos laborais citados no artigo anterior, de acordo coas seguintes gradacións das sancións:
-Por faltas leves: amoestación por escrito e suspensión de emprego e soldo ata dous días.
-Por faltas graves: suspensión de emprego e soldo de tres a trinta días.
-Por faltas moi graves: suspensión de emprego e soldo ata tres meses ou despedimento.
Para a tramitación destas sancións observarase o disposto na lexislación laboral vixente.
Artigo 34º.-Bolsa de estudos.
A empresa aboará a todos/as os/as traballadores/as con fillos/as en idade escolar, logo da xustificación da matriculación, unha axuda, que será efectiva no mes de outubro, conforme a seguinte escala e táboa:
Ver referencia pdf "09400D016P027.PDF"
Artigo 35º.-Axudas de custo e desprazamentos.
Se, por necesidade do traballo, tivese que se desprazar algún traballador/a, a empresa aboaralle as seguintes cantidades en concepto de locomoción e axudas de custo:
-Por gastos de almorzo, xantar, cea e aloxamento, o importe correspondente logo da súa xustificación.
-Por gastos de locomoción, 0,19 euros/km, sempre que se utilice o vehículo propio.
Artigo 36º.-Préstamos.
A empresa negociará para cada traballador/a que o solicite, condicións preferenciais en produtos financeiros coa principal entidade bancaria da empresa, comprometéndose a negociar a oferta máis favorable do mercado.
Artigo 37º.-Lote de Nadal.
Cada empregado/a poderá retirar no Nadal unha peza de rodaballo de 2-3 sen cargo ningún.
Artigo 38º.-Formación.
Sendo plenamente conscientes da necesidade de formación dos traballadores/as desta empresa nun sector de técnicas cambiantes, a empresa comprométese a seguir desenvolvendo proxectos de formación continua conxuntamente cos representantes dos/as traballadores/as.
Artigo 39º.-Xubilación anticipada.
A empresa estudará individualmente cada unha das solicitudes de xubilación anticipada e negociará co/a solicitante o complemento ou incentivo correspondente, e informará posteriormente o comité do seu resultado.
Artigo 40º.-Xubilación parcial.
Acórdase regular a posibilidade de xubilación parcial dos empregados a partir dos 60 anos de idade. Os/as traballadores/as da empresa Stolt Sea Farm, S.A., que, estando traballando a xornada completa, reúnan os requisitos exixidos polas normas legais poderán acollerse á xubilación parcial a partir dos 60 anos de idade, ata os 65 anos, na forma e condicións previstas no artigo 12.6º do ET vixente no momento da sinatura deste convenio.
Para substituír a xornada de traballo deixada vacante polo/a traballador/a que se xubila parcialmente, a empresa subscribirá con outro/a traballador/a, desempregado ou empregado temporal de Stolt Sea Farm, S.A. un contrato de revezamento de duración igual á do tempo que lle falte o/a traballador/a substituído para alcanzar a idade de xubilación ordinaria de 65 anos. A prestación laboral, descanso e vacacións do revezador deberán realizarse nas quendas e horarios que estableza a empresa para cada traballador. A categoría do revezador poderá ser inferior á do xubilado se se produce un corremento de categorías que garanta unha estrutura na sección igual á existente antes da xubilación parcial.
Artigo 41º.-Seguridade, saúde laboral e perigrosidade.
A empresa comprométese a desenvolver as accións e medidas de seguridade e saúde laboral que sexan necesarias para lograr unhas condicións de traballo onde a saúde do traballador non se vexa afectada.
As devanditas accións estarán encamiñadas a lograr unha mellora da calidade de vida e do ambiente de traballo, levando a cabo a potenciación das técnicas preventivas como medio para a eliminación dos riscos na súa orixe.
A empresa está dotada dun plan de prevención en materia de seguridade e saúde. Os traballadores, os seus representantes e/ou as súas organizacións asinantes poderán participar na mellora das condicións de traballo nos lugares onde se desenvolva a súa actividade laboral. Esta participación desenvolverase de acordo co establecido na vixente normativa respecto diso.
No non previsto nos puntos anteriores aplicarase o establecido na Lei de prevención de riscos laborais, así como nas normas de desenvolvemento e concordantes.
A empresa comprométese a facilitar ao persoal, antes de que comece a desempeñar calquera posto de traballo, información acerca dos riscos e perigos que poden afectarlle, e sobre a forma, métodos ou procesos que deben observarse para previlos ou evitalos, informaranse, así mesmo, os delegados de prevención.
A empresa garantirá aos traballadores a vixilancia periódica do seu estado de saúde en función dos riscos inherentes ao seu traballo. Axustándose ao cumprimento do artigo 22 da LPRL, farase unha revisión médica xeral polo menos unha vez ao ano. As diferentes probas médicas que se realicen levaranse a cabo, de ser posible, dentro da xornada de traballo.
A excepcional penosidade ou perigo dos traballos quedará normalmente comprendida na valoración de postos de traballo.
Artigo 42º.-Plans de igualdade na empresa.
A empresa garantirá a igualdade real e efectiva de oportunidades entre homes e mulleres.
As devanditas accións estarán encamiñadas a promover a defensa e aplicación efectiva entre homes e mulleres, garantindo no ámbito laboral as mesmas oportunidades de ingreso e desenvolvemento profesional a todos os niveis.
A empresa ofrecerá as mesmas posibilidades de acceso a postos de responsabilidade, a homes e mulleres, contribuíndo a reducir desigualdades e desequilibrios.
A prestación dun traballo de igual valor débese retribuír co mesmo salario, sen discriminación ningunha.
No caso de que a empresa chegue a ter máis de douscentos cincuenta traballadores, as medidas de igualdade dirixiranse á elaboración e aplicación dun plan de igualdade, de acordo coa Lei orgánica 3/2007, do 22 de marzo, para a igualdade efectiva de mulleres e homes.
Ver referencia pdf "09400D016P027.PDF"